钦定古今图书集成/明伦汇编/闺媛典/第329卷 > 卫定姜
## 钦定古今图书集成/明伦汇编/闺媛典/第329卷 > 卫定姜

按《左传成十四年》：春，卫侯如晋，晋侯强见孙林父焉，
定公不可。夏，卫侯既归，晋侯使郤犨送孙林父而见
之。卫侯欲辞，定姜曰：“不可，是先君宗卿之嗣也。大国
又以为请，不许，将亡。虽恶之，不犹愈于亡乎？君其忍
之，安民而宥宗卿，不亦可乎？”卫侯见而复之。卫侯
有疾，使孔成子、甯惠子立敬姒之子衎为太子。冬十
月，卫定公卒。夫人姜氏既哭而息，见太子之不哀也，
不内酌饮，叹曰：“是夫也，将不唯卫国之败，其必始于
未亡人。呜呼！天祸卫国也夫！吾不获鱄也。使主社稷。”
大夫闻之，无不耸惧。孙文子自是不敢舍其重器于
卫，尽寘诸戚而甚善晋大夫。《襄公》十年，郑皇耳帅
师侵卫，孙文子卜追之，献兆于定姜。姜氏问繇，曰：“兆
如山陵。有夫出征，而丧其雄。”姜氏曰：“征者丧雄，御寇
之利也。大夫图之。”卫人追之，孙蒯获郑皇耳于犬丘。
《襄公十四年》，卫献公出奔齐，子鲜从公，及竟，公使祝
宗告亡，且告无罪。定姜曰：“无神何告？若有，不可诬也。
有罪若何告无舍大臣而与小臣谋，一罪也。先君有
冢卿以为师保而蔑之，二”罪也。“余以巾栉侍先君，而
暴妾使余”，三罪也。“告亡而已，无告”，无罪。